Кулиев Къайсын и щIыхькIэ
ЩэкIуэгъуэм и 1-м, КъБР-м и цIыхубэ усакIуэ Кулиев Къайсын къызэралъхурэ илъэси 100 щрикъу махуэм, и пщэдджы-жьым Кулиевым и цIэр зезыхьэ уэрамым тет фэеплъым удз гъэгъахэр тралъхьэну къызэхуэсат абы и творчествэр фIыуэ зылъагъухэр, пщIэ хуэзыщIхэр.
Дунейр зэрыуэтIпсытIым щхьэкIи къэмынэу, усакIуэм и щIыхьыр ягъэлъэпIэну цIыху куэд дыдэ щызэхуэсат иджыблагъэ къагъэщIэращIэжа утыкум.
Балъкъэр лъэпкъыр зэрыгушхуэ усакIуэм и фэеплъым удз гъэгъахэр тралъхьащ КъБР-м и Iэтащхьэ КIуэкIуэ Юрий, Парламентым и УнафэщIЕгоровэ Татьянэ, Правительствэм и УнафэщIМусуков Алий, къэрал IуэхущIапIэхэм, жылагъуэ зэгухьэныгъэхэм, щIыналъэхэм я лIыкIуэхэм, ди къэралым и хэгъэгухэмрэ КъухьэпIэ Гъунэгъум къикIа хьэщIэхэмрэ.
